《郑倅是岁七月同游和余韵复和酬之》
宋代·孙应时

高人遗世纷，山水好常酷。
监州当暑来，风露劳栉沐。
千里生清当，万象入睐瞩。
公余事幽讨，驾言访容谷。
岂知丛尔县，有此壮哉瀑。
飞盖缭崇阿。响屐穿翠簏。
林声疑雨鸣，石怪若斧覆。
辉辉倚天剑，凛凛寒水玉。
画图见所稀，瑶琴写难足。
余霏湿巾袂，莹色照眉目。
平生此会心，一笑欲捧腹。
酒间出新篇，明珠粲盈掬。
留作岩壑光，长令鬼神伏。
东山怀太傅，濂溪相茂叔。
逸兴渺乾坤，真赏谢丝竹。
何由频执鞭，云峰恣游宿。

作者简介：（1154—1206）绍兴馀姚人，字季和，号烛湖居士。孙介子。师事陆九渊。孝宗淳熙二年进士。授黄岩尉，为常平使者朱熹所重，与定交。丘崇帅蜀，辟入制幕，尝策言吴曦将叛。徙知常熟，秩满，郡守以私恨诬其负仓粟三千斛而捃摭之，市民竟为代偿，守益怒，坐贬秩。宁宗开禧二年起判邵武军，未赴而卒。有《烛湖集》。